# **Næringsliv i Bærum** Et bilde som inneholder Grafikk, Fargerikt Automatisk generert beskrivelse

Av Mathilde Lømo (1) og Stein Stugu (6), Rødt Bærum

Rødt takker for denne muligheten til å skrive litt om vår næringspolitikk for Bærum. Når vi skal se på hvordan det legges til rette for næringsliv i Bærum er det viktig å ta utgangspunkt i at kommunen er midt i et av Norges største pressområder. Bærum har betydelig flere arbeidsplasser enn boliger, og vekst i antall arbeidsplasser i seg selv er ikke et overordnet mål.  
Men det er ekstremt viktig at det legges til rette for et allsidig næringsliv, og at Bærum også skal gi plass til hovedkontor hvis alternativet er å flytte ut av landet. Men det er ikke noe selvstendig poeng at man etablerer seg i Bærum i stedet for Asker eller Oslo. Er alternativt andre steder i landet vil det ofte være bedre for Bærum også. Som eksempel på en etablering Bærum ikke bør få (selv om det ikke er næringsliv) vil det være uheldig om administrasjonen for Akershus havner i Bærum.  
Når vilkårene for næringsliv i Bærum vurderes av NHO så er jo også et av de store problemene mangelen på fagarbeidere. Dette skyldes i stor grad at boliger i kommune er altfor dyrt og begrenser etableringen av det mangfoldet av næring vi ønsker i kommunen. Det samme gjør useriøsiteten i mange bransjer. I seg selv gjør det mange næringer mindre attraktive for ungdom enn de burde være.

Her noen viktige elementer i Rødt næringspolitikk:

* Innføre *Oslomodellen* eller minst modeller med tilsvarende krav som modell ved offentlig innkjøp til kommunen. Dette vil bremse useriøse aktører i arbeidslivet.
* Motsette seg omregulering av arealer fra næring til bolig.
* Ta vare på og videreutvikle de næringsparkene vi har.
* Arbeide for et allsidig næringsliv bl. a med plass til småindustri, servicenæring og håndtverkstjenester flere steder i kommunen.
* Motsette seg store nyetableringer som øker presset på Bærum og burde vært lokalisert et annet sted i Norge.
* Jobbe for tilrettelegging av publikumsrettet næring i alle senterområder. Gjøre det enklere for små næringsdrivende å etablere seg utenfor storsentrenes kontroll eller å være knyttet til franchisekontrollerte kjeder.
* Opprette et kommunalt investeringsfond, med hensikt om å sikre finansiering til opprettelsen av *Samvirkeforetak*. Samvirkeforetak og felleseie er den mest solidariske formen for bedriftsstruktur.
* Stille krav om at 3% av overskuddet i samvirkeforetaket skal gå tilbake til investeringsfondet.
* Stille krav om at alle faste ansatte skal være fullverdige medlemmer og dermed medeiere.
* Opprette insentiver for å motivere til opprettelse av samvirkeforetak.
* Samvirkestatus vektlegges ved offentlige innkjøp.
* Forby tjenester som legger opp til, eller promoterer, systematisk løsarbeid i kommunen. Tjenestene må ansette arbeidstakerne og ikke ha dem på løse kontrakter.
* Der det avdekkes fagforeningsknusing i bedrifter kommunen gjør innkjøp fra, skal videre samarbeid umiddelbart stanses.
* Stille strengere krav til serveringsbevilling og minst en ansatt må ha fagbrev.
* Dersom bedriften skal operere med flere enn 15 ansatte forventes det at de kan levere minst en lærlingplass per 15 ansatte.
* Fagforeningsknusing eller at bedriften motarbeider fagorganisering av de ansatte skal føre til inndragelse av bevilgning.
* Bedrifter som trenger bevilgning skal definere bedriften som en serveringsbedrift og ikke varehandel, slik at en ikke kan spekulere i hvordan virksomheten defineres.

Gi fagbevegelsen en rolle i behandlingen av serveringsbevilgning.